**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.01.2019, ora 08.00 – 20.01.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.01.2019, ora 07.00**

**RÂURI**

Debitele au fost relativ staționare, exceptând cursurile mijlocii și inferioare ale râurilor: Someș, Crasna, Barcău, Crișuri, Târnave, Suceava, Moldova și Bistrița, unde au fost în creștere prin propagare.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Tur, Suceava, Moldova, pe cursurile mijlocii ale Crasnei și Siretului, pe unii afluenți ai Bistriței (Bistricioara, Bicaz, Cuejdiu, Iapa, Cracău), pe unii afluenți ai Oltului superior și pe cursurile superioare ale Trotușului și Prutului şi sub 30% din mediile multianuale pe Moravița şi izolat, pe unii afluenți ai Argeșului superior și ai Bârladului.

Formațiunile de gheață (gheaţă la mal, năboi și pod de gheaţă) existente în majoritatea bazinelor hidrografice s-au menținut fără modificări importante.

Predomină podurile de gheață pe râurile din nordul și centrul țării, iar pe celelalte râuri gheața la maluri.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi relativ staționare, exceptând cursurile inferioare ale râurilor: Someș, Crasna, Barcău, Crișuri, Suceava, Moldova și Bistrița, unde vor fi în creștere prin propagare.

Sunt posibile creșteri de niveluri și debite pe unele râuri din vestul, centrul și sudul țării datorită precipitațiilor prognozate și cedării apei din stratul de zăpadă.

Formațiunile de gheață existente în majoritatea bazinelor hidrografice se vor menține fără modificări importante.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 19.01 – 20.01.2019 a fost în creştere, având valoarea de 4000 m3/s, sub media multianuală a lunii ianuarie (4950 m3/s).

În aval de Porţile de Fier debitele au fost în creștere la Gruia şi pe sectorul Corabia – Galaţi și relativ staționare pe sectoarele Calafat – Bechet şi Isaccea – Tulcea.

Debitul la intrarea în ţară (secţiunea Baziaş) va fi în creștere (4200 m3/s).

În aval de Porţile de Fier, debitele vor fi în creştere.

**2.** **Situaţia meteorologică în intervalul 19.01.2019, ora 08.00 – 20.01.2019, ora 06.00**

**ÎN ŢARĂ**

Vremea s-a răcit față de ziua precedentă, astfel încât temperaturile maxime s-au situat în jurul normelor climatologice în cea mai mare parte a țării și au fost cuprinse între -1 grad Ocna Șugatag și Suceava și 8 grade la Băile Herculane. Cerul a fost mai mult noros. S-au semnalat precipitații slabe, mixte în Oltenia și Maramureș, local în Banat, Crișana și izolat în Dobrogea și doar ninsori pe arii restrânse în Transilvania și izolat în Moldova. Vântul a suflat slab și moderat, cu unele intensificări pe crestele montane și în sudul Transilvaniei, unde s-au atins viteze în jurul a 75 km/h, spulberând trecător zăpada, precum și în sudul Banatului și în Delta Dunării, la cote mai reduse.  Stratul de zăpadă măsurat aseară la ora 20 în platformele stațiilor meteorologice era de până la 212 cm la munte (în vestul Carpaților Meridionali - Vf. Cuntu), 42 cm în Moldova, 37 cm în Maramureș, 22 cm în Transilvania, 20 cm în Oltenia, 11 cm în Banat, 13 cm în Muntenia și 7 cm în Crișana. La ora 06 se înregistrau valori termice cuprinse între -4 grade la Făgăraș, Miercurea Ciuc și Rădăuți și 6 grade la Constanța-dig. La începutul intervalului, în Câmpia de Vest, pe arii restrânse a fost ceață.

OBSERVAȚII - De ieri dimineață, de la ora 06.00, au fost în vigoare 3 atenționări cod galben pentru fenomene meteorologice periculoase imediate emise de SRPV Sibiu.

**LA BUCUREŞTI**

Vremea s-a răcit față de ziua precedentă, devenind normală termic. Cerul a fost mai mult noros și pe parcursul zilei s-au semnalat precipitații slabe, predominant sub formă de ninsoare și lapoviță. Vântul a suflat slab și moderat. Stratul de zăpadă măsurat aseară la ora 20 în platformele stațiilor meteorologice era de 3 - 7 cm. Temperatura maximă a fost de 3 grade la Filaret și 2 grade la Afumați și Băneasa, iar la ora 06.00 se înregistrau -1 grad la Afumați și Băneasa și 0 grade la Filaret.

**3. Prognoza meteorologică în intervalul 20.01.2019, ora 08.00 – 21.01.2019, ora 08.00**

**ÎN ŢARĂ**

Vremea se va menține predominant închisă. Temporar se vor semnala precipitații în toate regiunile, local moderate cantitativ în special în cele nord-vestice. Acestea vor fi predominant sub formă de ninsoare la munte, în Maramureș și nordul Moldovei, mixte în Transilvania, Crișana, Banat și Oltenia și mai ales ploi în Muntenia, sudul Moldovei și Dobrogea. Pe arii restrânse vor fi condiții de polei. Vântul va avea unele intensificări pe crestele montane trecător viscolind ninsoarea, va sufla moderat în sud și est și în general slab în rest. Temperaturile maxime vor fi cuprinse între -3 și 8 grade, iar cele minime între -5 și 4 grade. Izolat vor fi condiții de ceață.

**LA BUCUREŞTI**

Vremea va fi predominant închisă și trecător va ploua slab, cu o probabilitate mai mare spre seară și la începutul nopții. Vântul va sufla slab și moderat. Temperatura maximă va fi de 3...4 grade, iar cea minimă de 0...1 grad.

**4. Buletin nivometeorologic emis pentru perioada 19 ianuarie 2019 – 21 ianuarie 2019**

**Evoluția vremii în ultimele 24 de ore**:

Vremea a fost caldă pentru această perioadă. Cerul a fost variabil ziua și mai mult noros noaptea. Local a nins slab seara și în prima parte a nopții. Vântul a suflat slab și moderat, cu intensificări de peste 70 km/h în zona înaltă a Carpaților Meridionali, temporar viscolind ninsoarea sau spulberând zăpada. Local s-a semnalat ceață asociată și cu depunere de chiciură. În general, grosimea stratului de zăpadă nu s-a modificat semificativ, doar izolat a variat cu mai mult de 3 cm (a crescut cu 4 cm la vf. Iezer și a scăzut cu 7 cm la Bâlea-Lac).

**Grosimea stratului de zăpadă în data de 19.01.2019, ora 14.00:**

Carpații Meridionali: 217 cm la Cuntu, 200 cm la Bâlea-Lac, 145 cm Vf. Țarcu, 119 cm la Vf. Omu, 78 cm la Parâng, 69 cm la Păltiniș, 69 cm la Sinaia, 50 cm la Predeal, 28 cm la Fundata.

Carpații Orientali: 93 cm la Vf. Lăcăuți, 92 cm la Bucin, 83 cm la Vf. Călimani, 81 cm la Vf. Ceahlău-Toaca, 38 cm la Poiana Stampei, 20 cm la Vf. Iezer-Rodnei.

Carpații Occidentali: 129 cm la Stâna de Vale, 110 cm la Vlădeasa 1400, 100 cm la Semenic, 76 cm la Vf. Vlădeasa.

**Evoluţia vremii în intervalul 19.01.2019, ora 20 – 21.01.2019, ora 20.00:**

Vremea va fi în general închisă. Cerul va fi mai mult noros și va ninge pe arii relativ extinse, mai ales în cursul zilei de 20 ianuarie. Izolat, în Carpații Occidentali și în nordul Orientalilor, cantitățile de precipitații vor depăși 10 l/mp și se va putea depune un strat de zăpadă mai consistent. Vântul va sufla slab și moderat, predominant din sector sud-vestic, viscolind ninsoarea sau spulberând zăpada. În prima noapte a intervalului, mai ales în Meridionali, vântul va avea intensificări temporare ce vor depăși 70 km/h. Din punct de vedere termic vremea va fi ușor mai caldă decât normalul perioadei, cu maxime pozitive la sub 1500 m. Local se va semnala ceață asociată pe alocuri și cu depunere de chiciură.

**Peste 1800 m:** temperaturi minime: -12 la -8 gr.C; temperaturi maxime: -6 la -2 gr.C

**Sub 1800 m:** temperaturi minime: -8 la -5 gr.C; temperaturi maxime: -2 la 3 gr.C

**Stabilitatea şi evoluţia stratului de zăpadă în masivul Făgăraș: risc mare**

La altitudini mai mari de 1800 m, stratul de zăpadă este format, în primii 50-60 cm de la suprafață, din zăpadă instabilă de tip pulver, ușoară și cu coeziune slabă între cristale. Vântul, temporar intens, va transporta zăpada astfel că în zonele expuse stratul este în scădere, în timp ce în locuri adăpostite vor continua să crească depozitele de zăpadă. În profunzime, regăsim structuri de plăci de vânt, precum și cruste de gheață. La o supraîncărcare slabă stratul instabil de la suprafață poate aluneca, declanșând avalanșe de dimensiuni medii, în unele cazuri putând fi angrenate și straturile inferioare.

La sub 1800 m stratul s-a consolidat ușor datorită umezirii diurne asociată cu temperaturile scăzute din cursul nopții. În continuare vor fi temperaturi relativ ridicate, cu maxime pozitive la sub 1500 m, ceea ce constituie un risc crescut pentru avalanșe spontane de topire. Un alt factor de risc îl reprezintă depozitele de zăpadă din zone adăpostite. Pe pantele suficient de înclinate declanșările de avalanșe de mici și medii dimensiuni sunt posibile atât spontan, dar și la supraîncărcări slabe. Topirea determinată de maximele pozitive, asociată cu temperaturile nocturne scăzute, va ajuta în continuare la consolidarea stratului.

**Stabilitatea şi evoluţia stratului de zăpadă în masivul Bucegi: risc însemnat**

La peste 1800 m, la suprafața stratului, dar pe alocuri și în interior, sunt formate cruste de gheață sau plăci de vânt mai vechi. Sub crusta de suprafață se găsește un strat de 30-40 cm de zăpadă ușoară și cu slabă coeziune între cristale. La supraîncărcări slabe se pot declanșa avalanșe care să angreneze stratul instabil din partea superioară într-o alunecare peste straturile mai dure din profunzime.

La altitudini mai mici de 1800 m stratul s-a consolidat ușor pe fondul umezirii diurne și a temperaturilor scăzute din cursul nopții. Maximele vor fi ușor pozitive, ceea ce constituie un risc crescut pentru avalanșe spontane de topire de suprafață care pot antrena primii 30-40 cm de zăpadă. Un risc crescut îl reprezintă depozitele de zăpadă de pe văi și din alte zone adăpostite. Pe pantele suficient de înclinate declanșările de avalanșe de mici și medii dimensiuni sunt posibile atât spontan, dar și la supraîncărcări slabe. Topirea determinată de maximele pozitive, asociată cu temperaturile nocturne scăzute, va ajuta în continuare la consolidarea stratului.

**Stabilitatea şi evoluţia stratului de zăpadă în masivele Țarcu-Godeanu: risc mare**

La peste 1800 m, stratul de zăpadă este consistent, format în primii 50-60 cm din zăpadă căzută în ultima săptămână, ușoară și instabilă. Vântul a favorizat depunerea și acumularea zăpezii în zonele adăpostite și pe văi, iar acolo stratul instabil de la suprafață este de dimensiuni mari. Întâlnim numeroase plăci de vânt, în special pe versanții sudici, estici și nordici. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate, avalanșele pot fi și de dimensiuni mai mari.

La altitudini mai mici de 1800 m, stratul de zăpadă este pe alocuri, în zonele adăposite, de dimensiuni mari (217 cm la Cuntu). Primii 40-50 cm din strat sunt instabili, fiind constituiți din zăpadă recentă ușoară, iar declanşarea avalanşelor va fi posibilă chiar şi la supraîncărcări slabe, pe pantele cu înclinație mare. Răcirea vremii din zilele următoare va ajuta la o ușoară consolidare a stratului.

**Stabilitatea şi evoluţia stratului de zăpadă în masivul Parâng - Șureanu: risc mare**

La altitudini mai mari de 1800 m, partea superioară a stratului este instabilă, fiind format din zăpadă pulver, ușoară și cu slabă coeziune între cristale, stratul fiind ușor compactat și mai stabil doar în partea sa inferioară. În zonele adăpostite s-au acumulat cantităţi mai mari de zăpadă. Pe pantele înclinate se pot declanșa avalanșe de dimensiuni medii chiar și la supraîncărcări slabe.

La altitudini mai mici de 1800 m, maximele pozitive din ultimele zile asociate cu temperaturile scăzute din cursul nopții au ajutat la o ușoară consolidare a stratului de zăpadă, însă partea superioară a stratului se menține instabilă. Un risc crescut îl reprezintă depozitele de zăpadă de pe văi și din alte zone adăpostite. Chiar și la supraîncări mici se pot declanșa avalanșe prin alunecarea stratului instabil peste plăci de vânt mai vechi sau cruste de gheață.

**Stabilitatea şi evoluţia stratului de zăpadă în Munții Vlădeasa – Muntele Mare: risc însemnat**

La altitudini joase (1000-1500 m) temperaturile au fost ușor pozitive, ceea ce ascoiat cu temperaturile scăzute din cursul nopții au contribuit la ușoara consolidarea a stratului. Stratul de zăpadă este mediu stabilizat și este format în partea superioară din zăpadă cu rezistență scăzută și coeziune slabă între cristale și din plăci de vânt, iar în profunzime se regăsesc și cruste de gheață sau plăci de vânt mai vechi. Chiar și la supraîncări mici se pot declanșa avalanșe de dimensiuni mici sau medii prin alunecarea stratului instabil de la suprafață peste straturile mai vechi. Răcirea vremii din zilele următoare va ajuta la consolidarea stratului.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

La peste 1800 m stratul este format din zăpadă instabilă, depusă peste un strat ușor consolidat, unde regăsim plăci de vânt mai vechi și cruste subțiri de gheață. În funcție de relief, dimensiunea actualului strat variază semnficativ, de la 20-30 cm până la câțiva metri în zonele adăpostite. Pe pantele mai înclinate, declanşarea avalanşelor va fi posibilă chiar şi la supraîncărcări slabe. În zonele cu acumulări considerabile, prin antrenarea straturilor inferioare, se pot forma avalanșe de dimensiuni mai mari.

La altitudini mai mici de 1800 m stratul de zăpadă are dimensiuni mai reduse și este relativ stabilizat, avalanșele fiind posibile la supraîncărcări mari.

**Stabilitatea şi evoluţia stratului de zăpadă în Grupa Centrală a Carpaților Orientali**


**(zona Munțiilor Călimani – Bistriței - Ceahlău)**: **risc însemnat**

La peste 1800 m, coeziunea între cristale nu este mare, iar partea superioară a stratului este în general instabilă. Atât la suprafață, cât și în profunzime, stratul de zăpadă are în compoziție numeroase plăci de vânt, recente sau mai vechi. Pe văi și în zonele adăpostite sunt depozite mai însemnate de zăpadă. Pe pantele cu înclinare mare, declanşarea avalanşelor va fi posibilă chiar şi la supraîncărcări slabe.

La altitudini mai mici de 1800 m stratul de zăpadă are dimensiuni mai reduse și este relativ stabilizat, iar avalanșele sunt posibile doar în cazuri izolate, la supraîncărcări mari, în special în zonele cu acumulări mai mari de zăpadă și cu pante foarte înclinate.

|  |  |  |  |  |
| --- | --- | --- | --- | --- |
| **MASIVUL** | **PESTE 1.800 m** | | **SUB 1.800 m** | |
| **FĂGĂRAŞ** | **RISC MARE (4)** | **cid:464226F0982846BF8A87254713FA6D33@nivologie2** | : **RISC ÎNSEMNAT (3)** |  |
| **BUCEGI** | **RISC ÎNSEMNAT (3)** |  | : **RISC ÎNSEMNAT (3)** |  |
| **ȚARCU-GODEANU** | **RISC MARE (4)** | **cid:464226F0982846BF8A87254713FA6D33@nivologie2** | **RISC MARE (4)** | **cid:464226F0982846BF8A87254713FA6D33@nivologie2** |
| **PARÂNG-ȘUREANU** | **RISC MARE (4)** |  | **RISC ÎNSEMNAT (3)** |  |
| **VLĂDEASA-MUNTELE MARE** | **RISC ÎNSEMNAT (3)** |  | **RISC ÎNSEMNAT (3)** |  |
| **RODNEI** | **RISC ÎNSEMNAT (3)** |  | **RISC MODERAT (2)** |  |
| **CĂLIMANI-BISTRIȚEI-CEAHLĂU** | **RISC ÎNSEMNAT (3)** |  | **RISC MODERAT (2)** |  |

***LEGENDA:***



1. ***CALITATEA APELOR***

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

**Comisariatul Județean Vâlcea, din cadrul Gărzii Naționale de Mediu,** informează telefonic despre producerea, la data de 19.01.2019, unei poluări accidentale cu țiței din cauza unei avarii la o conductă de transport pe raza localității Măciuca, sat Botorani, județul Vâlcea. A fost afectată o suprafață de cca 10 mp sol. Măsuri: închiderea conductei, remedierea avariei, ecologizarea terenului. Nu au fost afectate cursuri de apă. Vom reveni cu informații suplimentare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 07.01.2019-08.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**